CELEX: 52015XG0120(01)
Language: bg
Date: 2015-01-20 00:00:00
Title: Заключения на Съвета относно предприемачеството в образованието и обучението

20.1.2015   
            
            
               BG
            
            
               Официален вестник на Европейския съюз
            
            
               C 17/2
            
         Заключения на Съвета относно предприемачеството в образованието и обучението
   (2015/C 17/02)
   СЪВЕТЪТ НА ЕВРОПЕЙСКИЯ СЪЮЗ,
   КАТО ПРИПОМНЯ ПОЛИТИЧЕСКИЯ КОНТЕКСТ НА ВЪПРОСА, ИЗЛОЖЕН В ПРИЛОЖЕНИЕТО КЪМ НАСТОЯЩИТЕ ЗАКЛЮЧЕНИЯ, И ПО-КОНКРЕТНО ПРИЗИВА, ОТПРАВЕН НЕОТДАВНА ОТ ЕВРОПЕЙСКИЯ СЪВЕТ, ЗА „НАСЪРЧАВАНЕ НА БЛАГОПРИЯТНА СРЕДА ЗА ПРЕДПРИЕМАЧЕСТВО И СЪЗДАВАНЕ НА РАБОТНИ МЕСТА“ (1),
   КАТО ИМА ПРЕДВИД ДЕФИНИЦИЯТА НА ПОНЯТИЕТО „ПРЕДПРИЕМАЧЕСТВО“, ИЗПОЛЗВАНА В ПРЕПОРЪКАТА ОТНОСНО КЛЮЧОВИТЕ УМЕНИЯ ЗА УЧЕНЕТО ПРЕЗ ЦЕЛИЯ ЖИВОТ ОТ 2006 г. (2),
   ИЗТЪКВА, ЧЕ:
   
            
               1.
            
            
               Както предприемачеството, така и образованието са приоритети на стратегията „Европа 2020“ за интелигентен, устойчив и приобщаващ растеж.
            
         
            
               2.
            
            
               Формирането на предприемаческо мислене може да бъде от голяма полза за гражданите както в професионален, така и в личен план.
            
         
            
               3.
            
            
               Предприемачеството в образованието и обучението може да стимулира пригодността за заетост, самостоятелната заетост и активното гражданско поведение, както и отварянето към външния свят и по-голямата адаптивност на институциите за образование и обучение.
            
         
            
               4.
            
            
               Предприемачеството в образованието и обучението следва да има за цел да осигури на всички учащи се, независимо от техния пол, социално-икономическо положение или специални потребности, уменията и компетентностите, които са необходими за формирането на предприемаческо мислене и капацитет.
            
         
            
               5.
            
            
               Предприемачеството в образованието и обучението може също да осигури на учащите се необходимите умения, компетентности и подкрепа за създаването на нови предприятия, например под формата на МСП и социални предприятия.
            
         
            
               6.
            
            
               Наред с основните умения като езикова и математическа грамотност предприемачеството изисква постепенно развитие от ранна възраст на набор от различни компетентности. Тези компетентности включват например творчески дух и инициативност; критично мислене и умение за решаване на проблеми; вземане на решения и поемане на риск; адаптивност и постоянство; самодисциплина и чувство за отговорност; лидерски умения и умения за работа в екип; способности за планиране и организиране; разбиране на социалния, икономическия и културния контекст; както и езикови умения и убедителност.
            
         
            
               7.
            
            
               По уменията и компетентностите, свързани с предприемачеството, следва да се работи на всички равнища на образование и обучение и доколкото е възможно в рамките на цялата програма по начин, който позволява непрекъснато им развитие, като се отделя внимание на постигането на учебни резултати, свързани с предприемачеството.
            
         
            
               8.
            
            
               Самите институции за образование и обучение следва да се стремят да проявяват по-голямо творчество и новаторство в отговор на бързо променящата се среда, която е резултат от развитието на технологията, глобализацията и променящите се потребности от умения. Преподавателите, обучаващите и ръководителите в сферата на образованието следва да бъдат насърчавани да стимулират предприемаческите умения, компетентности и мислене, а институциите следва да осигуряват творческа и иновативна учебна среда и активно да насърчават взаимодействието с по-широката общественост.
            
         
            
               9.
            
            
               Партньорството между институциите за образование и обучение и предприятията, по-конкретно МСП, може да допринесе за насърчаване на по-тясното сътрудничество между сферата на образованието и обучението и сферата на труда. В този контекст предприятията и стопанските организации следва бъдат стимулирани да подкрепят предприемачеството в образованието и обучението, например чрез предоставяне на физически или виртуални платформи за насърчаване на подобни партньорства и схеми за учене в процеса на работа.
            
         
            
               10.
            
            
               Дейностите за интегриране на триъгълника на знанието — образование, научни изследвания и иновации — подобно на тези, които се подкрепят от Европейския институт за иновации и технологии (EIT) — укрепват процеса на преподаване и учене, като стимулират творческото мислене и новаторските нагласи и подходи, които често водят до създаване на нови предприятия.
            
         
            
               11.
            
            
               Дейностите за образование и обучение в рамките на магистърските и докторски степени, като например дейностите, осъществявани от общностите на знание и иновации на EIT, също способстват за насърчаване на развитието на иновационни умения, за усъвършенстване на управленските и предприемаческите умения и компетентности и за мобилността на научните работници и студентите.
            
         
            
               12.
            
            
               Неформалното и самостоятелното учене, както и доброволческите дейности, също могат да допринесат съществено за развитието на предприемачески умения, компетентности и мислене.
            
         ПРИКАНВА ДЪРЖАВИТЕ ЧЛЕНКИ, В СЪОТВЕТСТВИЕ С НАЦИОНАЛНАТА ПРАКТИКА И ПРИ НАДЛЕЖНО СПАЗВАНЕ НА СУБСИДИАРНОСТТА И ИНСТИТУЦИОНАЛНАТА НЕЗАВИСИМОСТ:
   
            
               1.
            
            
               Да насърчават развитието на координиран подход към образованието по предприемачество в системата за образование и обучение, включително и като създават връзки между министерствата на образованието и други подходящи министерства, като улесняват участието на предприятията и предприемачите, както и на организациите с нестопанска цел, във всички равнища на планиране и изпълнение (вкл. чрез създаване на партньорства между институциите за образование и обучение и бизнеса) и като поощряват извършването на специфични оценки и мониторинг.
            
         
            
               2.
            
            
               Да утвърждават включването на предприемаческите умения и компетентности както в програмите за първоначална подготовка на преподавателите, така и в продължаващото професионално развитие.
            
         
            
               3.
            
            
               Да насърчават взаимодействието между предприемачеството в образованието и обучението и професионалното ориентиране, за да се подпомогне придобиването на ключовата предприемаческа компетентност и за да се разглежда създаването на предприятия като възможност за професионално развитие.
            
         
            
               4.
            
            
               Да насърчават и подкрепят студентските инициативи за създаване на предприятия, например като поощряват създаването на подходяща учебна среда, осигуряването на качествени услуги за професионално ориентиране на всички равнища на образование и обучение, и по-конкретно в рамките на висшето образование и професионалното образование и обучение (ПОО), и достъп до наставничество и инкубатори за кандидат предприемачи.
            
         
            
               5.
            
            
               Да улесняват и стимулират участието на предприемачи в учебния процес, както и да се възползват от опита на дипломирани студенти, например като канят в институциите за образование и обучение предприемачи, които да споделят своя опит със студентите, преподавателите и обучаващите, или като осигурят възможности за учене чрез работа, стажове и чиракуване.
            
         
            
               6.
            
            
               Да ползват, където това е възможно, информацията за проследяване на дипломираните студенти при оценката на качеството и ефективността на образованието и обучението по предприемачество.
            
         
            
               7.
            
            
               Да насърчават придобиването на практически предприемачески опит, например чрез творчески предизвикателства, стартиращи предприятия, бизнес симулации или предприемаческо обучение, базирано на проекти, като се има предвид необходимостта да се използва съобразен с възрастта подход.
            
         
            
               8.
            
            
               Да вземат под внимание работата, извършена от тематичната работна група за образованието по предприемачество.
            
         
      
         Специално по отношение на висшето образование, като зачитат автономността на институциите:
      
   
   
            
               9.
            
            
               Да подкрепят висшите училища в усилията им да разработят целенасочени мерки за управление на институционалната промяна и по-нататъшното организационно развитие, по-специално по отношение на насърчаването на по-силно изразено предприемаческо и иновативно мислене.
            
         
            
               10.
            
            
               Да насърчават използването на иновативния онлайн инструмент за висшите училища (3) (ВУ) като средство за подпомагане на ВУ в разработването на ефективни стратегии за развитие на по-голям предприемачески и новаторски капацитет чрез подобряване на осведомеността за възникналите проблеми и предизвикателства и чрез предоставяне на насоки за тяхното разрешаване.
            
         
            
               11.
            
            
               Като вземат предвид принципите за иновативно обучение на докторанти (4), в които се изтъква, че стремежът към висококачествените научни изследвания е от основно значение, да подчертаят ролята на младите изследователи като агенти на трансфера на знания към неакадемичния свят, по-специално, и когато това е необходимо, като стимулират досега на докторантите с промишлеността и други подходящи сектори на заетост, както и придобиването на различни преносими умения, включително и предприемачески, чрез адекватно обучение или практически опит.
            
         
      
         Специално по отношение на училищата, ПОО и ученето за възрастни, като зачитат автономността на институциите:
      
   
   
            
               12.
            
            
               Да насърчават предлагането на услуги, които подпомагат училищата и институциите, и доставчиците на ПОО и учене за възрастни при намирането на партньори от света на бизнеса и социалните предприемачи.
            
         
            
               13.
            
            
               Да насърчават усилията на институциите за ПОО да подкрепят създаването на предприятия от студенти чрез обмен на добри практики и засилване на връзките с бизнеса и социалното предприемачество.
            
         
            
               14.
            
            
               Да насърчават предлагането и достъпа до стажантски програми и други инициативи за учене в процеса на работа, които имат предприемаческо измерение.
            
         
            
               15.
            
            
               Да насърчават предоставящите обучение за възрастни, където е възможно, да интегрират уменията и компетентностите, свързани с предприемачеството, в съществуващите програми или посредством специфични курсове.
            
         ПРИКАНВА ДЪРЖАВИТЕ-ЧЛЕНКИ И КОМИСИЯТА, КАТО ДЕЙСТВАТ В СЪОТВЕТНИТЕ СИ ОБЛАСТИ НА КОМПЕТЕНТНОСТ:
   
            
               1.
            
            
               Да проучат — в тясно сътрудничество с работната група по въпросите на общоприложимите умения по линия на стратегическата рамка за европейско сътрудничество в областта на образованието и обучението („ET 2020“) — осъществимостта и ползата от разработването на ръководна референтна рамка за ключовата компетентност на предприемачеството (5), която да показва различните елементи на компетентността и да използва подход, основаващ се на учебните резултати и степени. Това ще подпомогне прилагането на координиран подход между различните степени на образование и обучение и ще способства за отчитането на учебните резултати от неформалното и самостоятелното учене.
            
         
            
               2.
            
            
               Да улеснят обмена на идеи и добри практики на национално и европейско равнище — например чрез работната група по въпросите на общоприложимите умения по линия на „ET 2020“, с оглед насърчаване на предприемачеството в сферата на образованието и обучението.
            
         
            
               3.
            
            
               Да проучат добавената стойност от създаването на граждански инструмент на европейско равнище за самооценка на предприемаческата компетентност, включително и идентифициране на подобни инструменти, които понастоящем са на разположение.
            
         
            
               4.
            
            
               Пълноценно да използват потенциала, който предлага „Еразъм+“ в подкрепа на обучението по предприемачество, например като насърчават включването на сътрудничеството между образованието и бизнеса в алианси на знанието — за висшето образование, и в секторни алианси на уменията — за ПОО. По-конкретно, да вземат предвид резултатите от експерименталната инициатива на европейската политика по отношение на практическия предприемачески опит.
            
         
            
               5.
            
            
               Да насърчават подготовката на преподаватели/обучаващи по предприемачески умения и компетентности, например чрез проекти, които обединяват мрежи на преподаватели и обучаващи и които стимулират принос от страна на действителни предприемачи, или чрез разработване на нови курсове или ресурси, включително чрез цифрово и онлайн обучение.
            
         
            
               6.
            
            
               В контекста на схемата за гаранция за младежта, да проучат начини за насочване на младите хора към предприемаческа дейност чрез подходящо обучение, като подобряват сътрудничеството между институциите за образование и обучение и света на бизнеса, с цел идентифициране на младите хора, които могат да се възползват от схемата, като насърчават обучението по предприемачество за участниците в схемата и разглеждат създаването на нови предприятия като потенциално професионално развитие.
            
         
            
               7.
            
            
               Да обмислят възможностите за най-пълноценно използване на други европейски ресурси, например Европейския социален фонд, в подкрепа на насърчаването на предприемачеството в сферата на образованието и обучението.
            
         
            
               8.
            
            
               Да подкрепят сътрудничеството между предприемачите и институциите за образование и обучение с оглед разработване на иновативни образователни решения, например чрез конкурси и инкубатори.
            
         
            
               9.
            
            
               Да подкрепят сътрудничеството и обмена с мрежи и организации на регионално, национално и европейско равнище, които могат да предложат опит и експертни познания за подобряване на предприемачеството в сферата на образованието и обучението, както и за разработване на инструменти и методики за насърчаване на предприемачеството като ключова компетентност.
            
         
            
               10.
            
            
               Като вземат предвид работата, извършена от експертната група за данните и показателите за обучението по предприемачество и съответната компетентност, и с подходящото участие на Постоянната група по показателите и критериите, да проучат по-задълбочено ползата и възможността за определяне на показатели за образованието по предприемачество, за да се разшири базата от доказателства и да се способства за идентифицирането на области на добри практики.
            
         
            
               11.
            
            
               Да проучат възможностите за разработване на безплатни цифрови и онлайн инструменти със свободен достъп, укрепващи придобиването на предприемачески и иновационни умения и компетентности, както и възможностите за сътрудничество с общността на работещите с отворени кодове с цел насърчаване на безплатни бизнес инструменти и обучение за работа с такива инструменти.
            
         
      
         Специално по отношение на висшето образование, като зачитат автономността на институциите:
      
   
   
            
               12.
            
            
               Да насърчават полезните взаимодействия със сектора на научните изследвания и иновациите с цел поощряване на инициативи, насочени към развиването и разширяването на предприемаческите умения и компетентности.
            
         
            
               13.
            
            
               Да подкрепят по-нататъшното развитие, адаптиране и разпространение на иновативния онлайн инструмент за ВУ като инструмент за предприемачески и новаторски ВУ чрез отчитане на доказателствата, събрани чрез прилагането му в пожелалите да участват ВУ, чрез използване на констатациите от националните прегледи в ОИСР и чрез улесняване на редовния обмен с държавите членки и заинтересованите страни във ВУ.
            
         
            
               14.
            
            
               Да приканят EIT да проучи потенциала на „отличителния знак за сертифицирани новатори и предприемачи“ на EIT, който се разработва в момента, и да го свърже с цялостната си програма за образование, като осигури широко разпространение на резултатите в съответствие с информационната си програма, като същевременно се избягва генерирането на допълнителна административна тежест.
            
         
            
               15.
            
            
               Да оползотворяват, когато е уместно, предприемаческия потенциал на висшето образование, като идентифицират благоприятстващите фактори в програмите, извънкласните занимания и институционалния контекст и стимулират възприемането им в по-широкия контекст на ВУ и в другите степени на образованието и като използват подходящи проучвания в подкрепа на този потенциал.
            
         
            
               16.
            
            
               Да вземат предвид ролята и въздействието на Форума на университетите и бизнеса, по-специално препоръката на направлението за предприемачество в рамките на форума, с оглед разработване на иновативни подходи и насърчаване на обмена по свързани с предприемачеството теми в пресечната точка между университетите и бизнеса.
            
         
      
         Специално по отношение на училищата, ПОО и ученето за възрастни, като зачитат автономността на институциите:
      
   
   
            
               17.
            
            
               Да проучат възможностите на „Предприемачество 360“ като инструмент за подпомагане на училищата и институциите за ПОО в процеса на идентифициране на собствените им силни и слаби страни от гледна точка на предприемачеството и предприемане на действия в това отношение.
            
         
            
               18.
            
            
               Да подпомагат установяването на контакти между преподавателите/обучаващите и разработването на проекти за образование по предприемачество, например чрез платформите за eTwinning (електронно побратимяване) и EPALE (Електронната платформа за обучение на възрастни в Европа).
            
         
            
               19.
            
            
               Да проучат потенциала на Европейския бизнес форум за професионално обучение, по-конкретно като вземат предвид по целесъобразност резултатите и препоръките му относно предприемачеството.
            
         
            
               20.
            
            
               В рамките на Европейския алианс за професионална подготовка да насърчават инициативи за развитие и разширяване на предприемаческите умения и компетентности в контекста на чиракуването и другите програми за учене в процеса на работа.
            
         ОТБЕЛЯЗВА НАМЕРЕНИЕТО НА КОМИСИЯТА:
   
            
               1.
            
            
               Да обогати базата от научни доказателства по отношение на обучението по предприемачество чрез подходящи изследвания като тематичния доклад за мрежата „Евридика“, планиран за 2015 г.
            
         
            
               2.
            
            
               Да докладва относно обсега и въздействието на иновативния инструмент за ВУ и неговата методика до края на първата половина на 2016 г. и да представи съответните препоръки за по-нататъшното му развитие.
            
         ПРИКАНВА КОМИСИЯТА:
   Да гарантира необходимата вътрешна координация, така че всички области на образованието и обучението да бъдат включени в последващите действия във връзка с тези заключения.
   
      (1)  Вж. док. EUCO 79/14, стр. 15, последния параграф.
   
      (2)  За целите на настоящия текст дефиницията на понятието „предприемачество“ е използвана в смисъл на „дух на инициативност и предприемачество“ съгласно определението в Препоръката от 2006 г. и се отнася за „способността на личността да претворява идеите в дела. Предприемачеството включва творчески дух, новаторство и поемане на риск, както и способността за планиране и управляване на проекти за постигане на определени цели. Предприемачеството помага на хората не само в ежедневния им живот в дома и в обществото, но и на работното им място, като им позволява да осъзнаят контекста на работата си и да се възползват от представилите се възможности, и е основа за по-специфични умения и знания, необходими на тези, които започват или се занимават със социална или търговска дейност. Следва да включва осъзнаване на етичните стойности и да насърчава добро управление.“.
   
      (3)  https://heinnovate.eu/intranet/main
   
      (4)  Одобрени в Заключенията на Съвета относно модернизацията на висшето образование от ноември 2011 г. (ОВ C 372, 20.12.2011 г., стр. 39, точка 10).
   
      (5)  В контекста на рамката за ключовите компетентности, определена в Препоръката на Европейския парламент и на Съвета от 2006 г. (ОВ L 394, 30.12.2006 г.).
   
      ПРИЛОЖЕНИЕ
      Политически контекст
      
                  1.
               
               
                  Препоръка на Европейския парламент и на Съвета от 18 декември 2006 г. относно ключовите умения за учене през целия живот (1);
               
            
                  2.
               
               
                  Заключения на Съвета от 12 май 2009 г. относно стратегическа рамка за европейско сътрудничество в областта на образованието и обучението („ЕТ 2020 г.“) (2);
               
            
                  3.
               
               
                  Заключения на Съвета и на представителите на правителствата на държавите членки, заседаващи в рамките на Съвета, от 26 ноември 2009 г. относно развитие на ролята на образованието в рамките на пълноценно функциониращ триъгълник на знанието (3);
               
            
                  4.
               
               
                  Заключенията на Съвета от 16 март 2010 г. относно „Европа 2020“ (4);
               
            
                  5.
               
               
                  Заключения на Съвета относно модернизацията на висшето образование (5);
               
            
                  6.
               
               
                  Препоръка на Съвета от 20 декември 2012 г. относно валидирането на неформалното и самостоятелното учене (6);
               
            
                  7.
               
               
                  Заключения на Съвета от 20 май 2014 г. относно насърчаване на младежкото предприемачество с цел стимулиране на социалното приобщаване на младите хора (7);
               
            
                  8.
               
               
                  Заключения на Съвета от 20 май 2014 г. относно ефективната подготовка на преподавателите (8);
               
            
                  9.
               
               
                  Заключения на Европейския съвет от 26—27 юни 2014 г., по-специално приложение I: „Стратегическа програма за Съюза в период на промени“ (9);
               
            както и
      
                  1.
               
               
                  Съобщение на Комисията до Европейския парламент, Съвета, Европейския икономически и социален комитет и Комитета на регионите „Преосмисляне на образованието: Инвестиране в умения за постигане на по-добри социално-икономически резултати“ (10), ноември 2012 г.;
               
            
                  2.
               
               
                  Съобщение на Комисията до Европейския парламент, Съвета, Европейския икономически и социален комитет и Комитета на регионите „План за действие „Предприемачество 2020 г.“ – възраждане на предприемаческия дух в Европа“ (11), януари 2013 г.
               
            
         (1)  ОВ L 394, 30.12.2006 г., стр. 10.
      
         (2)  ОВ C 119, 28.5.2009 г., стр. 2.
      
         (3)  ОВ C 302, 12.12.2009 г., стр. 3.
      
         (4)  7586/10.
      
         (5)  ОВ C 372, 20.12.2011 г., стр. 36.
      
         (6)  ОВ C 398, 22.12.2012 г., стр. 1.
      
         (7)  ОВ C 183, 14.6.2014 г., стр. 18.
      
         (8)  ОВ С 183, 14.6.2014 г., стр. 22.
      
         (9)  EUCO 79/14, стр. 15.
      
         (10)  14871/12 + ADD 1—8.
      
         (11)  COM(2012) 795 final.